Ndá chrꞌéxi̱n sákjuí chꞌin Jesús ti tóhe nda̱ñao Galilea,
la mé kja̱xin itꞌin Tiberias.
La nchónhña chojni tinkáchréhe̱ sin kixin kꞌuíkon sin ti kjuaxroan ijié kjuasin chꞌan kjuínchekito̱he chꞌan chojni jína.
Ndá chꞌin Jesús chrìin ijnko ijna̱,
la kjuákꞌetja̱xi̱ko chꞌan ti sin kꞌuájiko chꞌan.
A̱ndá í séhya tsꞌixin ti kia Pascua kuènté ti sin judío.
Ndá chꞌin Jesús kꞌuíkon kixin nchónhña chojni chréhe̱ ti jehe chꞌan,
ndá kjuanchankíhi chꞌan ti chꞌin Felipe:
―¿Nketí chrókꞌue̱nani nkehe sinie kaín ti sin tjejó ntihi?
Xi̱kaha ichro chꞌan kixin tjinkaon chꞌan tso̱nohe chꞌan nkehe tsjate̱he chꞌin Felipe,
kixin chꞌin Jesús la ó nohe chꞌan nkehe sichꞌe chꞌan.
Ndá kjuáte̱he chꞌin Felipe,
ndáchro:
―Kjónté yaá ciento denario chróchóntani la chrókjuachahya chrókꞌuite ti nio̱tja̱ kixin chrókuákja sin to̱tꞌo̱.
A̱ndá ndáchro chꞌin Andrés,
kícho chꞌin Simón Pedro:
―Ntihi itjen ijnko chájan chónta inꞌó nio̱tja̱ tsíkꞌónaxín noa cebada la ko yaá koche,
kjánchó tíhi la tsjachahya sinie kaín ti sin tjejó ntihi.
A̱ndá ndáchro chꞌin Jesús:
―Ndáche kaín sin tsꞌejótja̱xi̱n sin.
Mé ntiha la nchónhña kayoa siín,
la kꞌuejótja̱xi̱n sin,
mé chjina inꞌó mil chojnindoa kꞌuejó.
A̱ndá chꞌin Jesús kuákja chꞌan ti nio̱tja̱,
la chjéhe chꞌan Díos kjuasáya ndá kꞌue̱to̱an chꞌan kixin tsoxika̱ye̱he,
tsákja kaín ti sin tjejótja̱xi̱n.
La xi̱kaha kja̱xin kꞌóxika̱ye̱he sin ti koche.
Ndá kaín sin kjónie sin hasta kókje̱he sin.
Ndá ti ó kjuixin kjónie sin la kꞌue̱tue̱hen chꞌin Jesús ti sin kꞌuájiko:
―Tjénájínra kaín to̱tꞌo̱ ti nkehe tsíxehe̱ kixin ninkehó tsꞌitjáñahña.
Ndá xi̱kaha kjuíchꞌe sin,
kjuenájín sin ti nio̱tja̱ kꞌónaxín cebada tsíxèxín ti kjónie sin,
la kaón teyó ntaxra.
A̱ndá ti sin kjónie ti nio̱tja̱ la ti ó kꞌuíkon sin ti kjuaxroan ijié kjuasin chꞌin Jesús la ndáchro sin:
―Jehe chꞌan mé chaxín ti nkexro tjejóchóheni chrókui chjasintajni.
Kjánchó chꞌin Jesús la kónohe chꞌan kixin tjinkaon sin sáchrókjuiko sin chꞌan kixin chrókꞌóna chꞌan rey kuènté sin ntihi chjasintajni.
La sákjui̱ chꞌan chritaón ti ijna̱ ínaá,
la kjuákꞌe chꞌan ntiha,
jehó chꞌan.